દુનિયા ફાસ્ટ છે એવું તેમના કાનમાં ધીમેથી કહેવામાં આવ્યું છે. હવે કોઈનુંં સુખ કોઈનાથી અટકતું નથી. સુખ લેવાની જે નવી પેઢીને ટેવ પડી રહી છે તે સુખ તો લેશે જ. એમને તથા, કથા કે વ્યથામાં શાને રસ હોય? હા, જરૂરી હોય ત્યાં સેવા કરવા તત્પર રહેશે. પણ સેવામાંય જે પ્રેકિટકલનેસ- વ્યાવહારિકતા છે એ તો સ્વીકારવી જ પડશે. રાજકારણ છે, અર્થકારણ છે, ધર્મકારણ પણ છે, પરંતુ ઘરકારણ નથી. ‘કારણ’ જયાં બહાર જ ઉંબરે અટકી જાય છે તે ઘર છે. ઘરનું સૌથી મોટું જ્ઞાનસૂત્ર એ જ છે કે જે છે તે છે, જે નથી તે નથી. આ વાત સત્યપુરુષો અને સન્નારીઓ સમજે છે. નથી સમજતા તેમનું ધ્યાન ‘છે’ તરફ તો હોતું નથી ને ‘નથી’ નો ઘોંઘાટ કાન ફાડી નાંખે છે, અલબત્ત, તેમના પોતાના જ કાન!